Համացանցը այն բացառիկ լրատու աղբիւրն է, որմէ ամենաանսպասելի պահուն կը հասնին տեղեկութիւններ, որոնք լոյս կը սփռեն շատ կարեւոր, բայց ներկայ պահուն օրակարգէն դուրս մնացած նիւթերու վրայ։ Այս անգամ ալ այդպէս եղաւ, երբ յղումով մը ստացանք հայ քաղաքական պատմութեան կարեւոր դէմքերէն մէկուն՝ Աղասի Խանճեանի մահուան տարեդարձի առթիւ։ Որքան ալ խուսափինք հեղինակը անյայտ գրութիւններու արտատպումէն, բովանդակութիւնը մեզ մղեց այս խիստ կարեւոր յօդուածը «Ակօս»ի հայերէն էջերու ընթերցողներուն հետ կիսելու։ Փորձեցինք գրութեան հեղինակը ճշդել, անշուշտ կրկին անգամ խուզարկելով համացանցը։ Չենք յաջողած մեր ակնկալած արդիւնքին մէջ, սակայն նկատեցինք որ գրութիւնը իրականութեան մէջ երեք տարի առաջ լոյս տեսած է «Ալիք» թերթի կայքի վրայ, դարձեալ առանց ստորագրութեան։ Համացանցը իր բոլոր հրապոյրով հանդերձ միշտ չէ որ վստահելի դաշտ մըն է, քանի որ ան շատ անգամ դիտումնաւոր կերպով ապատեղեկատուութեան աղբիւր կը դառնայ։ Բայց ինչ որ ըսինք վերեւ, նիւթը խիստ ուշագրաւ էր եւ մենք չէինք կրնար անհաղորդ մնալ մօտ անցեալը լուսաբանող այս ուշագրաւ նիւթին նկատմամբ։ Արդարեւ ապաւինելով հեղինակի ներողամտութեան, յօդուածը կը ներկայացնենք իր ամբողջութեամբ։